《霰雪和彭经历琦初》
元代·刘诜

岁饥瓜地荒，老病卧玄晏。闭门三日雪，飞霰相杂乱。

飘空乍鸣三，穿隙已在案。载涂积愈高，集水凝不泮。

山寒消久暄，土润苏亢旱。颇疑湘鲛泣，珠玑夜分散。

又如洛仓破，白粲接原岸。柔条压既低，高木擎欲断。

体圆工簸弄，地远迷界限。我生事嘲吟，寒饿不可逭。

坐悯民瘼深，谁与觅医缓。救荒既不预，应卒自无算。

古称兆丰年，至此可三叹！别岁夜卧迟，怯冷朝起晏。

黄云低不动，白霰下愈乱。鸣檐锵若佩，积地厚成案。

遇坚势屡跃，得煖湿先泮。严冱阻春生，萧条助人旱。

纷如撞斗破，疾若抟沙散。朽株发英华，深谷变陵岸。

先生懒斫路，门外人迹断。作诗无雕锼，白战安可限。

空山斸黄精，微此命难逭。少年喜映书，老大悔儒缓。

豪门方饮羔，觞急不可算。安知负薪者，道旁拊膺叹。

作者简介：（1268—1350）吉安庐陵人，字桂翁，号桂隐。性颖悟，幼失父。年十二，能文章。成年后以师道自居，教学有法。江南行御史台屡以遗逸荐，皆不报。为文根柢《六经》，躏跞诸子百家，融液今古，四方求文者日至于门。卒私谥文敏。有《桂隐集》。